Kalender 6 Desember - Kuns En Vermaak - Republikein
Saturday, April 04th, 23:29:30
06 December 2019 | Kuns en vermaak
» Die Swakopmund KIA Makietie beloof om 'n ongelooflike geleentheid te wees. Swakopmund is onlangs as Kwêla se Dorp van die Jaar 2019 bekroon. Inwoners gaan die titel tydens die Makietie vier saam met almal wat vir Swakopmund gestem het. Dit word by die Vineta-sportterrein gehou met wonderlike plaaslike en internasionale kunstenaars, kosstalletjies, 'n lewenstyltent, kindervermaak en vele ander lekkertes. Moenie die grootste partytjie in Namibië misloop nie. Vandag tree onder andere Wynand & Cheree, Joharetha Nel, Half Jack, George Longane, Fatman, Juanita du Plessis en Die Campbells op. Môre duur die fees voort met 'n damesoggend saam met Hannes van Wyk, gevolg deur Lollos, die Swakopmund Jeugkoor, Swakopmund Mannekoor, EES, Dirk van der Westhuizen, Jezelle, Willem Botha, Leah en Emo Adams. Besoek www.swakopevents.com vir kaartjies. Vir meer inligting, kontak Oliver by [email protected]
» Van môre tot Sondag 15 Desember hou die Swakopmund Wetenskaplike Vereniging 'n veiling met 'n versameling artefakte van Afrika-kuns in die Swakopmund Museum. Daar is 'n verskeidenheid oorspronklike skilderye deur kunstenaars van onder meer Malawi, Zambië en Mosambiek. Die artefakte bevat oorspronklike musiekinstrumente uit Ghana en Namibië, 'n gekerfde Malawiese stoel, 'n trommel uit die Kavango, 'n geweefde mandjie uit Noord-Namibië, groot houtlepels, stokke en ornamente, gekerfde houtmaskers, beelde van hout en seepsteen, bakkies en borde. 'n Minimum bodbedrag word aan elke item toegedeel. Die bieër met die hoogste bod koop die item. Die verrigtinge begin stiptelik elke dag om 10:00.
» Die Cat Protection Society of Namibia (CPSN) bied vandag 'n aannemingsgeleentheid by Ferreiras Garden Centre in Windhoek aan. Dit kos N$650 vir een katjie en N$1 200 vir twee. Vir meer inligting besoek www.facebook.com/CPSWindhoek/
» Neem môreaand deel aan 'n prettige speletjie-aand en interaktiewe kunsklas by die Nasionale Kunsgalery van Namibië (NAGN) saam met een van ons plaaslike visuele kunstenaars. Die kaartjies kos N$20, wat twee gratis drankies insluit. Die speletjie-aand begin om 17:00.
» Die eerste Namibiese konjak- en skemerkelkie-fiësta vind oormôre by die Safari Hotel plaas. Hierdie geleentheid is op konjak-en-skemerkelkie-entoesiaste gemik. Die bekende jazz-kunstenaar Suxy Eises sal tydens die geleentheid optree. Kaartjies kan by die deure teen N$400 gekoop word, en sluit 'n proeglas en 10 koopbewyse in. Die deure maak 16:00 oop.
» Daar vind vanaand 'n gratis meditasieklas by The Village in Windhoek plaas. Die klas gaan veral op asemhaling, stresvlakke en energie fokus. Neem jou eie kombers of jogamat, 'n warm ding en jou ontvanklike hart saam. Die geleentheid begin om 18:00. Vir meer inligting besoek whatsonnamibia.com.na/events
» Na die sukses van verlede jaar bied die Swakopmund Kunsvereniging sy tweede weergawe van die Little Big Things-uitstalling aan. Dit bestaan uit werke wat onder meer uit skilderye, collages, afdrukke, juweliersware, tekeninge, pottebakkery, 3D-werke, foto's en draad- of kralewerk insluit, almal 20x20 cm. Dit is by die Woermannhaus-galery te sien. Die uistalling is tot Vrydag oop.